|  |
| --- |
|  |

**Vejledning om til hvilken statslig myndighed en ansøgning om**

**kompensation for faste omkostninger henholdsvis om midlertidig lønkompensation skal indgives**

*Denne vejledning er udarbejdet i henhold til § 2, stk. 3 i bekendtgørelse nr. 68 om kompensation for stedbundne faste omkostninger på Kulturministeriet og Børne- og Undervisningsministeriets område til foreninger, selvejende institutioner og fonde m.v. med primært offentlig finansiering, der er i økonomisk krise som følge af Coronavirussygdom 2019 (COVID-19), samt § 2, stk. 3 i bekendtgørelse nr. 70 om en midlertidig målrettet lønkompensationsordning på Kulturministeriet og Børne- og Undervisningsministeriets område til foreninger, selvejende institutioner og fonde m.v. med primært offentlig finansiering, der er i økonomisk krise som følge af Coronavirussygdom 2019 (COVID-19).*

De midlertidige kompensationsordninger for henholdsvis løn og faste omkostninger administreres af 6 ministerier eller styrelser på vegne af det ministerium, som styrelsen henhører under:

• Styrelsen for Arbejdsmarked og Rekruttering under Beskæftigelsesministeriet

• Erhvervsstyrelsen under Erhvervsministeriet

• Slots- og Kulturstyrelsen under Kulturministeriet (se bilag 1)

• Miljø- og Fødevareministeriet

• Socialstyrelsen under Social- og Indenrigsministeriet

• Udenrigsministeriet

Ansøgere er hjemmehørende, dvs. skal søge om kompensation, hos det ministerium, der yder hovedparten af det statslige tilskud til ansøger.

Hvis ansøger alene modtager kommunale eller regionale driftstilskud, der dækker mere end 50 pct. af de ordinære driftsudgifter, men ikke modtager statslige driftstilskud til dækning af institutionens eller foreningens ordinære driftsudgifter, skal revisor ud fra ansøgers vedtægtsbestemte formål overveje, hvilken statslige myndighed, der er den rette for behandling af ansøgningen.

Institutionen/foreningen/fonden eller dennes revisor skal indledningsvist vurdere under hvilket af de ovennævnte ministerområder, institutionen/foreningen efter sit vedtægtsbestemte formål hører hjemme under og skal søge om kompensation fra.

Hvis institutionen/foreningen/fonden eller dennes revisor ikke mener, at institutionen/foreningen kan indplaceres under et af de nævnte ministerier, eller at det ikke er entydigt under hvilket ministerium, den kan indplaceres, kan institutionen/foreningen/fonden eller dennes revisor rette skriftlig henvendelse pr. e-mail til Slots- og Kulturstyrelsen under Kulturministeriet for vejledning.

Henvendelsen stiles til e-mail adressen corona@kum.dk.

I emnefeltet anføres:

”Screening af [skriv institutionens/foreningens navn], CVR. nr. [skriv CVRnr.] for ansøgning om kompensation for løn og/eller faste omkostninger”

I mailen anføres institutionens/foreningens/fondens:

• Fulde navn

• Adresse

• CVR-nr.

• Produktionsenhedsnummer (”P-nummer”)

• Branchekode for institutionens/foreningens hovedbranche (se under ”Udvidede virksomhedsoplysninger i CVR-registret – se eksempel i screenprint indsat nedenfor)

• Startdato som anført i CVR-registret

• Kontaktoplysninger på den, der sender forespørgslen (institutionen/foreningen eller dennes revisor).

Slots- og Kulturstyrelsen vil herefter oplyse under hvilket af de ovennævnte ministerområder, som institutionen/foreningen/fonden kan indgive ansøgning om kompensation for løn og/eller faste omkostninger. Det skal bemærkes, at eventuelle ansøgninger fra institutioner/foreninger/fonde/virksomheder i brancher, der ikke henhører under ét af de ovennævnte ministerområder som udgangspunkt vil blive behandlet af en af de ovennævnte styrelser eller ministerier.

**Bilag 1**

*Formål og aktiviteter, der henhører under Kulturministeriets område*

Institutioner, foreninger og fonde mv. skal i deres godkendte vedtægter have et eller flere formål for deres virksomhed og aktiviteter.

Formål og aktiviteter på der henhører under Kulturministeriets område kan bl.a. ligge inden for følgende genrer og tyer af aktiviteter:

• Billedkunst

• Kunsthåndværk og design

• Litteratur

• Musik

• Teater/scenekunst

• Film

• Museumsvirksomhed

• Fortidsminder

• Folkehøjskoler og højskoler

• Radio/TV

• Idræts- og fritidsaktiviteter

Ansøgere, hvis vedtægtsbestemte hovedformål udgøres af aktiviteter mv. af ovenstående art, vil som udgangspunkt skulle ansøge om kompensation i Slots- og Kulturstyrelsen under Kulturministeriet, såfremt de modtager mere end 50 pct. af deres ordinære driftsudgifter i form af offentlige driftstilskud.